Pia Gjellerup (S), 2002-12-09:
Til hr. Bent Bøgsted vil jeg sige, at flere i arbejde igennem arbejdsmarkedsreformen har vi ikke haft mange forslag til.
Vi ville gerne have haft, at man havde ladet være med at fjerne servicejobbene, og at man etablerede dem igen.
Det har man ikke ønsket.
Det er faktisk noget, der er dårligt for både de mennesker, det handler om, og for dem, der ville skulle nyde den omsorg, nemlig de ældre, som servicejobbene var rettet mod.
Men dem har Dansk Folkeparti været med til sammen med regeringspartierne at afskaffe.
Men der vil være mange initiativer, som vi skal bevæge os videre med for at få flere i en arbejdsstyrke, og jeg glædede mig i øvrigt i dag over, at hr. Kristian Jensen måske helt uden at ville det kom til at rose den indsats, der allerede er foretaget, for det er alle sammen socialdemokratisk-radikale initiativer, der har bidraget til, at vi kom i den rigtige retning.
Hr. Henrik Vestergaard mener, at det har været et meget stort problem at tøjle væksten i det offentlige forbrug.
Men jeg må sige til hr. Henrik Vestergaard - det er muligvis en stor skuffelse for ham, eller også er det en vældig stor overraskelse - at der jo har været en generel vækst, der faktisk ud fra den samme sprogbrug ikke var til at tøjle.
Vi har holdt andelen i den offentlige vækst, som der har været lagt op til, og i de senere år har vi realiseret en vækst tæt på den ene procent, som vi havde lagt op til i »Danmark 2010«.
Så til fru Colette Brix: Nu tror jeg, det er at tillægge mig en meget, meget stor betydning, hvis én tale her skulle få nationen til at gå i knæ.
Men jeg vil da så bidrage med at være meget begejstret for spørgsmålet om, hvad det er, der er i vejen med skattestoppet.
Det koster ganske meget i forhold til nogle mistede indtægter til finansiering af velfærdssamfundet.
De penge er nogle, vi alle mister i velfærdssamfundet.
Det er skævt, det er asocialt, og det rokker ved den geografiske balance i landet.
Dét er galt med skattestoppet.
Jeg tror nu, det var en overdrivelse, når hr. Bent Bøgsted ligefrem tog det på sig, at jeg beskyldte de næsten tre regeringspartier for den stigende arbejdsløshed.
Nej, jeg konstaterer, at den nu viser sit hæslige ansigt, arbejdsløsheden, som fru Inge-Lene Ebdrup så smukt kaldte arbejdsledigheden; det er altså virkelig en eufemisme; man vil ikke røre ved det der grimme ord.
Og med hensyn til arbejdsløsheden overvejede man faktisk, hvilken retning den kunne tage før valget.
Det er jo fuldstændig rigtigt.
Det er også fuldstændig rigtigt, som hr. Jens Rohde sagde, at afmatningen jo også har været der før.
Ja, men se, det er nu, der er brug for bortforklaringerne.
Der har nemlig været afmatning i det internationale samfund siden 1999.
Der har været gjort noget ved det i Danmark.
Vi har sammen med de øvrige nordiske lande
faktisk ført en politik, der har indebåret, at der i væsentligt omfang kun er blevet tale om afmatning, og at vi ikke er blevet særlig hårdt ramt.
Det er jo faktisk først noget, der sker her i tredje kvartal af 2002.
Det kan godt være, hr. Jens Rohde havde nogle mere dystre forudsigelser, men det havde regeringen ikke hverken i januar eller i juni eller i august.
Men de kommer nu, fordi nu har man set facts.
Så er det fuldstændig rigtigt, hvad hr. Jens Rohde siger, at det ikke kun handler om penge, når vi taler om brydning af den sociale arv.
Nej, men det drejer sig også om penge, og der vil jeg bare henholde mig til statsministerens i øvrigt sikkert meget velmente, men altså ikke særlig aktive kronik fra maj måned, som vi har citeret fra ganske mange gange. Hvorfor stemmer Socialdemokratiet for ældrechecken, spørger hr. Jens Rohde.
Ja, det gør vi af den principielle grund, at vi, som det også er fremgået af vores ændringsforslag til finansloven, gerne vil sikre de midler.
Men vi mener faktisk, at vi i et godt fællesskab - og vi synes, at de allerseneste svar dokumenterer, at det er nødvendigt - skulle finde frem til en bedre fordeling af pengene.
Men i princippet er vi enige i at bruge det beløb, der netto er ca. 260 mio. kr. Hr. Jann Sjursen vil jeg bare gerne sige til, at når jeg siger, vi ikke prioriterer daginstitutionerne og kvaliteten i dem, så er det jo ikke rigtigt, hvis man ser på vores ændringsforslag, men vi har ikke plads til at prioritere 800 mio. kr., som Kristeligt Folkepartis forslag gik ud på, må jeg sige fuldstændig krystalklart.